คือนอนไม่หลับมา2-3เดือนแล้ว อยู่ๆมันก็เป็นน่ะค่ะ อาการตอนแรกเริ่มก็นอนได้น้อยประมาณวันล่ะ3-4ชั่วโมง ต่อมาก็เริ่มนอนไม่หลับ เครียดหรือคิดมากก็ไม่มีนะคะ เพราะปกติเป็นคนนอนง่ายมากๆเลยค่ะ หัวถึงนก็หลับได้เลย พออยู่ๆมาเป็นแบบนี้ก็เพลียมากค่ะ(เพราะนอนรู้สึกตัวทั้งคืนเลย) เลยอยากรู้ว่าจะต้องรักษายังไง ฝังเข็มช่วยได้มั้ย และเป็นเพราะอะไรคะ
สวัสดีค่ะ นอนไม่หลับอาจเป็นลักษณะเข้านอนแล้วนอนไม่หลับ หรือนอนหลับ แต่ไม่สนิท คือหลับๆตื่นๆ หรือนอนหลับแต่เมื่อตื่นขึ้นมากลางดึก แล้วนอนต่อไม่หลับ ซึ่งผลที่เกิดตามมาคือ อาการอ่อนเพลีย เหนื่อยง่าย ไม่สดชื่น ง่วงนอนในตอนกลางวัน ไม่มีสมาธิทำงาน ความจำไม่ดี เป็นต้น โดยสาเหตุของการนอนไม่หลับ ได้แก่- สาเหตุด้านร่างกาย มีอาการปวดจากโรคต่างๆ เช่น ปวดศีรษะไมเกรน โรคกรดไหลย้อน มีภาวะไทรอยด์เป็นพิษ เป็นต้น- สาเหตุด้านจิตใจ มีความเครียด วิตกกังวล ซึมเศร้า ทำให้มีการเปลี่ยนแปลงของสารสื่อประสาทในร่างกาย ทำให้ไม่สามารถนอนหลับตามปกติได้- สาเหตุจากปัจจัยภายนอก เช่น มีเสียงดังรบกวน แสงสว่างเกินไป เปลี่ยนสถานที่นอน การเดินทาง การออกกำลังกายมากเกินไป ทานคาเฟอีนมากเกินไป การนอนกลางวันนานเกินไป เป็นต้นในเบื้องต้นแนะนำให้ปรับปัจจัยภายนอกที่อาจรบกวนการนอน ได้แก่ การทำให้ห้องนอนมืด โดยการปิดไฟก่อนนอน โดยการปิดไฟก่อนนอน หากมีแสงสว่างลอดเข้ามาในห้อง ควรหาม่านทึบแสงหรือที่กั้นต่างๆ มาบังไว้ ปิดเสียงต่างๆ ที่อาจรบกวนการนอน เช่น คอมพิวเตอร์ โทรศัพท์มือถือ และควรงดเล่นมือถือและคอมพิวเตอร์เป็นเวลา 30 นาทีก่อนเข้านอน เพราะอุปกรณ์มือถือและคอมพิวเตอร์มีผลทำให้หลับยาก เพราะแสงสีฟ้าจากจอ ทำให้ร่างกายรับรู้ว่ายังไม่มืด และยังไม่หลั่งสารเมลาโตนินออกมา ทำให้นอนหลับยาก นอกจากนี้ ไม่ควรอ่านหนังสือหรือรับฟังข่าวสารต่างๆ ที่เครียดเกินไป พยายามเข้านอนให้ตรงเวลา เมื่อจะนอนแล้ว ให้หยุดคิดเรื่องที่เครียด ไม่สบายใจ โดยอาจทำสมาธิ ฟังเพลงสบายๆ อ่านหนังสือธรรมะ สวดมนต์ตามแต่ละศาสนา นอกจากนี้ในระหว่างวัน ควรงดการดื่มชา กาแฟ โกโก้ และแอลกอฮอล์ ไม่ทานอาหารอิ่มเกินไปก่อนนอน ไม่ควรดื่มน้ำมากๆ หลังอาหารเย็น เพราะจะทำให้ตื่นมาปัสสาวะ และขัดจังหวะการนอนหากยังนอนไม่หลับ ก็ควรไปพบแพทย์เพื่อพิจารณาให้ยานอนหลับค่ะ ส่วนการฝังเข็มอาจช่วยได้ แนะนำควรพบแพทย์ที่เชี่ยวชาญเฉพาะทางด้านการฝังเข็มเพื่อปรึกษาเพิ่มเติมค่ะ